 Igbo sị na-abụ e too onye gburu ewu, ọ hụ ehi, o gbuo. Nịgbaso nke a, aka na-achị steeti Anambra, bụ Gọvanọ Willie Obianọ nọrọ na nso-nso a wee nabata ndị nkuzi ahụ sitere steeti Anambra, bụ ndị nwetara nturu ugo dị iche iche nasọmpi a chịkọbara na mmemme ncheta ụbọchị ndị nkuzi na mba ụwa, nke ahọ 2019, bụ nke a chịkọbara nAbụja.  Mmemme nnabata ahụ bụ nke weere ọnọdụ nọgbakọ isi ọchịchị steeti ahụ, bụ nke e mere ụbọchị Mọnde nobi gọọmenti dị nAwka, bụ isi obodo steeti ahụ.Nokwu ya oge ọ na-anabata ndị ahụ na ihe nrita ha buru bata, Gọvanọ Obianọ kọwara na obi dị ya ụtọ nke ukwuu nà nkwàdo ọchịchị ya na-enye ụlọakwụkwọ dị nime-ime obodo na steeti ahụ na-amịta ezi mkpụrụ a tụrụ anya, ma kelekwazie Kọmishọna na-ahụ maka agụmakwụkwọ ntà na steeti ahụ, bụ Ọkammụta Kate Omenụgha nakwa ụlọ ọrụ Anambra State Post-Primary Schools Service Commission na nke Anambra State Universal Basic Education Board maka ezi agbambọ ha; kpọkuokwa ka ha jisie ike. O kwekwàzịrị nkwà na gọọmenti ya ga-aga nihu nịkwàdo ngalaba mmụta na steeti ahụ iji gaa nihu na-emewanye nke ọma, ọbụnadị dịka o gbuchapụkwààra ndị nkuzi ahụ nwetara mmeri, ya na ndị duru ha wee gaa ya bụ asọmpi.Nakụkụ nke ya, Kọmishọna Omenụgha mere ka a mara na ihe nrita na nkwanye ùgwù ahụ bụ iji merùbe ndị nkuzi na ụlọakwụkwọ dị iche iche mere ka ihu ọchị waa steeti ahụ, ma kelekwazie Gọvanọ Obianọ maka ezi nkwàdo ya na ịgba dị iche iche na-ada ụda ọ na-eti na ngalaba mmụta steeti ahụ. O kwekwazịrị nkwà na ngalaba mmụta ga-aga nihu nime ka ihu ọchị na-awa steeti ahụ oge ọbụla. Ndị Nkụzi sitere Anambra nwetara nturu ugo na ngalaba anọ na ya bụ mmemme, ma burukwa iko, obere ụgbọala na ụgbọala bọọsụ wee bata.Nokwu dịkwa ka ibe ya, Gọvanọ Obianọ nọkwara na mmemme ahụ, wee nabata ụmụakwụkwọ tuuru ùgò nagbà nke iri ise na asatọ, nke asọmpi nrụrịta ụka ụlọakwụkwọ dị iche iche nala anyị, bụ nke a kpọrọ Presidential Schools Debate.Nke ahụ bụkwa ugboro anọ ụmụakwụkwọ steeti Anambra na-eturu ùgò dịka ọkaibe nasọmpi ahụ. 